再分題得易分韻得醉字一首
作者：程俱
朝代：宋

paragraphs: 吾觀空劫初，妙藴固無示。
誰令南北海，七竅鑿元氣。
靈龜出洪河，六畫乃其寄。
庖犧覷天巧，創物發奇秘。
太虛本無邊，小大隨汝視。
窮之得幾深，見者自仁智。
或從鍊丹砂，或用資卜筮。
終然有神護，回祿翻引避。
絕編固冰釋，覆瓿正心醉。
却懷投閣生，寂寞發長喟。